Video: Dieretuin sluit oor slang se ‘Houdini’-ontsnappingSkermskoot uit die video ŉ Dieretuin in Swede is gedeeltelik gesluit ná ŉ koningkobra oor die naweek ŉ indrukwekkende ontsnapping uitgevoer het. Personeel is Maandag steeds op soek na die giftige vabond. Die slang, genaamd Sir Vas, het Saterdag deur ŉ lamp in die dak van ŉ terrarium ontsnap. Hy is vermoedelik iewers in die plafon. Hy het slegs ŉ paar dae tevore by die dieretuin aangekom. Die slang staan nou as Houdini bekend na die bekende ontsnappingskunstenaar, sê Jonas Wahlstrom, direkteur van die Skansen-akwarium. Personeel het van meel gebruik gemaak om die slang se spoor te probeer volg en taai lokvalle is oral ontplooi. Spesiale kameras, wat ontwerp is om rioolpype te ondersoek, word ook ingespan om in elke hoekie na die slang te soek. Die terrarium is al 15 jaar lank die tuiste van koningkobras, maar die nuwe inwoner het binne slegs ŉ paar dae ŉ ontsnaproete gevind, het Wahlstrom aan AFP gesê. “Hy is baie slim!” Volgens hom het die slang ŉ voordeel bo vorige inwoners: personeel het onlangs ŉ lae-energie gloeilamp geïnstalleer. “Die ou lamp was baie warm, so die slange wou nie daar naby kom nie. Nou is dit glad nie warm nie, en die koningkobra het dit ontdek en sy kop langs die gloeilamp ingedruk en homself deurgewurm.” ŉ Besoeker het die ontsnapping op video verfilm waar iemand in die agtergrond vra: “Is dit veilig om hier te wees?” ŉ Personeellid het kalm geantwoord: “Nee, maar ons werk daaraan.” Die reptiel-afdeling is gevolglik ontruim en is gesluit totdat die ontsnapte aangekeer is. Wahlstroom sê daar bestaan geen gevaar dat die slang na buite kan ontsnap nie. “Hy sal nie uitkom nie; dit is boonop ook só koud buite dat hy waarskynlik dadelik sal begin slaap.” Hy benadruk koningkobras is gewoonlik baie kalm en dit is onwaarskynlik dat hy iemand sal aanval. Koningkobras, oorspronklik van Suid- en Suidoos-Asië, is die wêreld se langste giftigste slang. ŉ Slangbyt kan noodlottig vir mense wees as dit nie behandel word nie.